লক্ষ্মীপুজোর পর টানা পাঁচদিন খাবারের গন্ধে ম ম করবে কলকাতা। ইকো পার্কে উত্সবের উদ্বোধন করবেন মুখ্যমন্ত্রী। এছাড়াও সল্টলেক সিটি সেন্টার ও প্রিন্সেপ ঘাটেও উত্সবের আয়োজন করা হবে। জোর দেওয়া হবে বাঙালি খাবারে। থাকবে জেলাভিত্তিক হরেক রকম খাবারের স্টল। সেখানে প্রত্যেক জেলার জনপ্রিয় খাবার এবং মিষ্টির বিপণন হবে। খরচ হবে এক কোটি টাকা। মাটি উত্সব, রাখি উত্সব। তৃণমূল কংগ্রেস ক্ষমতায় আসার পর নিত্যনতুন উত্সবের বিরাম নেই। কিন্তু, কোটি কোটি টাকা খরচ করে এই সব উত্সবের উদ্দেশ্য কী? মঙ্গলবার নবান্নে এক বৈঠকে রাজ্যের মুখ্যসচিব সঞ্জয় মিত্র খাদ্য উত্সবের খসড়া তৈরি করেন। বৈঠকে তিনি বলেন, গোটা রাজ্যে খাবার শিল্পের সঙ্গে যুক্ত কয়েক লক্ষ মানুষ। এই উত্সবের মাধ্যমে জেলার খাবারগুলিকে জনপ্রিয় করতে পারলে এই সব মানুষ আর্থিকভাবে উপকৃত হবেন। ছোট ছোট শিল্পে জোর দেওয়ার কথা বারবারই বলেছেন মুখ্যমন্ত্রী। বিরোধীরা অবশ্য সরকারের এই সিদ্ধান্তকে কটাক্ষই করেছেন। মুখ্যমন্ত্রীর এই উদ্যোগে বিরোধীদের প্রশ্ন, তাহলে কি তেলেভাজা-ল্যাংচা শিল্পই রাজ্যের ভবিষ্যত্‍?